CELEX: 62014CN0114
Language: hu
Date: 2014-03-10 00:00:00
Title: C-114/14. sz. ügy: 2014. március 10-én benyújtott kereset – Európai Bizottság kontra Svéd Királyság

5.5.2014   
            
            
               HU
            
            
               Az Európai Unió Hivatalos Lapja
            
            
               C 135/26
            
         2014. március 10-én benyújtott kereset – Európai Bizottság kontra Svéd Királyság
   (C-114/14. sz. ügy)
   2014/C 135/31
   Az eljárás nyelve: svéd
   
      Felek
   
   
      Felperes: Európai Bizottság (képviselők: J. Enegren és L. Lozano Palacios meghatalmazottak)
   
      Alperes: Svéd Királyság
   
      Kereseti kérelmek
   
   
               —
            
            
               A Bíróság állapítsa meg, hogy a Svéd Királyság – mivel nem mentesítette a hozzáadottérték-adó alól az állami postai szolgáltatók által nyújtott szolgáltatásokat és az ezeket kiegészítő termékértékesítéseket, valamint nem mentesítette a hozzáadottérték-adó alól a területén belüli postai szolgáltatásra szolgáló postabélyegeknek a rajtuk feltüntetett értéken történő értékesítését – nem teljesítette a közös hozzáadottértékadó-rendszerről szóló, 2006. november 28-i 2006/112/EK tanácsi irányelv (1) 132. cikke (1) bekezdésének a) pontjából és 135. cikke (1) bekezdésének h) pontjából eredő kötelezettségeit;
            
         
               —
            
            
               a Svéd Királyságot kötelezze a költségek viselésére.
            
         
      Jogalapok és fontosabb érvek
   
   Az Európai Bizottság keresetet indított a Svéd Királyság ellen az EUMSZ 258. cikk alapján a következő okokból.
   A 2006/112 irányelv 132. cikke (1) bekezdésének a) pontja szerint a tagállamoknak mentesíteniük kell az adó alól az állami postai szolgáltatók által nyújtott szolgáltatásokat és az ezeket kiegészítő termékértékesítéseket.
   A 2006/112 irányelv 135. cikke (1) bekezdésének h) pontja kimondja, hogy a tagállamoknak mentesíteniük kell az adó alól a postai szolgáltatásra szolgáló postabélyegeknek a rajtuk feltüntetett értéken történő értékesítését.
   A Svéd Királyság a Posten AB-t bízta meg azzal, hogy egyetemes postai szolgáltatásokat nyújtson, amelyek magukban foglalják meghatározott minőségű postai szolgáltatás állandó biztosítását területe minden pontján, minden felhasználó számára elérhető áron a közösségi postai szolgáltatások belső piacának fejlesztésére és a szolgáltatás minőségének javítására vonatkozó közös szabályokról szóló, 1997. december 15-i 97/67/EK európai parlamenti és tanácsi irányelv (2) 3. cikkének megfelelően.
   A Bizottság álláspontja az, hogy a Posten AB a 97/67 irányelv 3. pontjában említett egyetemes postai szolgáltatásnyújtás tekintetében a 2006/112 irányelv 132. cikke szerinti állami postai szolgáltatónak minősül.
   A Svéd Királyság nem mentesítette az adó alól a Posten AB által nyújtott postai szolgáltatásokat és a területén belüli postai szolgáltatásra szolgáló postabélyegeknek a rajtuk feltüntetett értéken történő értékesítését.
   
      (1)  HL L 347., 1. o.
   
   
      (2)  HL L 15., 14. o.; magyar nyelvű különkiadás 6. fejezet, 3. kötet, 71. o.